**МОДЕЛ УГОВОРА– Партија 1**

**УГОВОР ЗА НАБАВКУ УСЛУГЕ ИЗНАЈМЉИВАЊА ПУТНИЧКОГ ВОЗИЛА ВИСОКЕ КЛАСЕ СА ВОЗАЧЕМ РАС – оперативни буџет**

Закључен између:

**РАЗВОЈНE АГЕНЦИЈE СРБИЈЕ**, са седиштем у Београду, улица Кнеза Милоша број 12, матични број: 17905031, ПИБ: 109336535, коју заступа в.д. директора Радош Газдић (у даљем тексту: **Наручилац**),

и

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, са седиштем у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ул. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, бр. \_\_\_\_\_\_\_\_, матични број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ПИБ: \_\_\_\_\_\_\_\_\_\_\_\_\_\_\_\_\_\_; рачун број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ код \_\_\_\_\_\_\_\_\_\_\_\_\_\_\_\_\_\_\_\_\_\_ банке, кога заступа \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: **Пружалац услуге**).

**УВОДНЕ НАПОМЕНЕ**

**Члан 1.**

Уговорне стране констатују:

- да је Наручилац, на основу члана 91. Закона о јавним набавкама („Сл. гласник РС” бр. 91/2019), Правилника о обавезним елементима конкурсне документације у поступцима јавних набавки и начину доказивања испуњености услова („Службени гласник РС” бр. 21/2021), Одлуке о спровођењу поступка јавне набавке дел. број 1-06-404-40/2021-2 од 19.05.2021. године и на основу јавног позива за подношење понуда за набавку: Набавка услуге изнајмљивања возила са возачем број 0008/2021, спровео отворени поступак јавне набавке;

- да је Наручилац објавио јавни позив за подношење понуда на Порталу јавних набавки и на својој интернет страници;

- да је Пружалац услуге доставио понуду*,* која се налази у прилогу овог уговора и његов је саставни део;

- да понуда Пружаоца услуге у потпуности одговара опису услуге и техничким карактеристикама (спецификацијама) предмета јавне набавке из конкурсне документације, које се налазe у прилогу овог уговора и заједно са Обрасцем структуре понуђене цене чини његов саставни део;

- да је Наручилац у складу са чланом 151. Закона о јавним набавкама и Одлуком о додели уговора број \_\_\_\_\_\_\_\_\_\_\_\_\_\_\_\_\_ *(попуњава Наручилац),* изабрао Пружаоца услуге, чиме су се коначно стекли услови за закључење уговора.

**ПРЕДМЕТ**

**Члан 2.**

Предмет овог уговора је набавка услуге изнајмљивања путничког возила високе класе са возачем које има вредност већу од 25.000,00 евра каталошке вредности у динарској противвредности по средњем курсу Народне банке Србије на дан 31.12.2020. године, и

конфигурације од 4+1 до 6+1 седишта, за превоз путника у земљи за потребе Развојне агенције Србије, у свему према техничким спецификацијама и понуди Пружаоца услуге број \_\_\_\_\_\_\_\_\_\_\_\_\_ од \_\_\_\_\_\_\_\_\_\_\_године *(попуњава Наручилац)*, које се налазе у прилогу овог уговора и чине његов саставни део.

Наручилац ће имати потребу за изнајмљивањем путничког возила високе класе са возачем на територији Републике Србије.

Услуге које су предмет овог уговора ће се извршавати у обиму, количини и динамиком у складу са потребама и захтевима Наручиоца.

**ЦЕНА И ВРЕДНОСТ УГОВОРА**

**Члан 3.**

Укупна вредност Уговора је највише до процењене вредности јавне набавке, што износи 1.300.000,00(словима: милион и триста хиљада)динара без ПДВ-а, односно 1.430.000,00 (словима: милион и четиристо тридесет хиљада) динара са ПДВ-ом.

Уговорне стране су сагласне да Наручилац није у обавези да утроши сва планирана средства која су означена као максимална уговорена вредност.

Уговорне стране су сагласне да су јединичне цене из понуде Пружаоца услуге фиксне и не могу се мењати у току важења Уговора.

Уговорне стране су сагласне да закључе анекс Уговора, уколико се за тим укаже потреба, а у складу са чланом 160. Закона о јавним набавкама.

**ПРАВА И ОБАВЕЗЕ**

**Члан 4.**

Пружалац услуге се обавезује да извршава услуге из члана 2. овог уговора у свему према техничким спецификацијама и Обрасцу структуре понуђене цене, а у сарадњи са Наручиоцем.

Пружалац услуге се обавезује да услуге обавља ажурно, стручно и квалитетно, у складу са добрим пословним обичајима, правилима и стандардима струке.

**Члан 5.**

Пружалац услуге је дужан да обезбеди возило тражене конфигурације која испуњава услове прописане законом и предвиђене техничком спецификацијом и понудом Пружаоца услуге.

У зависности од удаљености дестинације и планираног времена проведеног на путу, Пружалац услуге је дужан да обезбеди потребан број возача.

Пружалац услуге је дужан да Наручиоцу у складу са његовим захтевом обезбеди 2 (два) или више возила истовремено.

**Члан 6.**

Возила којима се врши превоз морају бити исправна, уредна и чиста.

Возач који обавља превоз мора бити уредан, обавезан је да све време носи одело и пожељно је да зна енглески језик.

Возач који обавља превоз дужан је да помогне око пртљага при уласку и изласку из возила, као и да консултује странку/е да ли хоће да слушају музику или други аудио програм.

**Члан 7.**

Tрошкови горива и паркинга су саставни део услуге изнајмљивања возила по сату из понуде Пружаоца услуга.

Трошкове путарина сносиће Наручилац.

Ноћење и исхрану возача дужан је да обезбеди Пружалац услуге, а трошкове истих сносиће Наручилац.

Пружалац услуге ће трошкове ноћења и исхране возача, као и трошкове путарина фактурисати у оквиру цене након извршене услуге.

Пружалац услуге је сагласан да не фактурише вожњу која је отказана у случају више силе или непредвеђених околности.

У случају да се Наручилац задржава на одређеној адреси у земљи, понуђач је дужан да понуди најјефтинију варијанту за Наручиоца, односно да утврди да ли је повољније да рачуна сате чекања и да остане са возилом током трајања боравка или да се врати на одредиште и да се у договорено време врати по Наручиоца.

Под услугом чекања по сату подразумевају се сати чекања у оквиру радног времена једног возача. У случају вишедневног ангажовања возила са возачем, у цену услуге чекања по сату се не урачунавају сати чекања ван радног времена једног возача, када је уговорено да Наручилац сноси трошкове ноћења и исхране тог возача. Избор места ноћења (као и ноћења са обезбеђеном исхраном) понуђач мора доставити на сагласност Наручиоцу најкасније 24 сата пре времена почетка ноћења.

**Члан 8.**

Плаћање ће се вршити сукцесивно по пруженој услузи, на основу рачуна Пружаоца услуге са спецификацијом пружених услуга.

Наручилац се обавезује да у року од најдуже 45 дана од пријема исправно испостављеног рачуна изврши плаћање на рачун Пружаоца услуге број \_\_\_\_\_\_\_\_\_\_\_\_\_\_\_\_\_\_\_\_\_ код \_\_\_\_\_\_\_\_\_\_\_\_\_\_\_\_\_\_\_\_\_ банке *(попуњава понуђач)*.

Наручилац и Пружалац услуге дужни су да у моменту закључења овог уговора одреде овлашћена лица за комуникацију и реализацију уговорних обавеза.

Овлашћено лице Наручиоца дужно је да благовремено поднесе захтев за пружање услуга предвиђених чланом 2. овог уговора овлашћеном лицу Пружаоца услуге.

Наручилац задржава право да откаже наручену вожњу у случају више силе или непредвиђених околности, а Пружалац услуге је сагласан да у том случају услугу вожње не фактурише.

**РОК И НАЧИН ИЗВРШЕЊА УСЛУГЕ**

**Члан 9.**

Изнајмљивање возила са возачем вршиће се сукцесивно у складу са потребама Наручиоца, на основу писаног захтева Наручиоца, који се подноси Извршиоцу услуга најкасније 24 сата пре отпочињања превоза путника.

У случају указане изненадне потребе Наручилац задржава право да захтева превоз и у краћем року.

Писани захтев Наручиоца за изнајмљивање возила садржи нарочито: датум отпочињања превоза, број дана, маршуту пута, број путника, врсту и број возила.

Пружалац услуга је дужан да у року од сат времена од пријема писаног захтева за изнајмљивање возила, Наручиоца обавести да ли ће имати на располагању тражено возило за тражени термин.

**СРЕДСТВО ФИНАНСИЈСКОГ ОБЕЗБЕЂЕЊА**

**Члан 10.**

Пружалац услуге је обавезан да у року од 5 дана од дана закључења Уговора као средство финансијског обезбеђења за добро извршење посла преда Наручиоцу:

1. бланко соло меницу чији је број наведен у меничном овлашћењу, потписану од стране овлашћеног лица Пружаоца услуге у складу са картоном депонованих потписа и попуњену у складу са прописима, плативу на први позив. Средство обезбеђења за добро извршење посла, односно меница издаје се у висини од 10% од укупне вредности уговора без ПДВ-а, са роком важења који је 30 (тридесет) дана дужи од истека рока за коначно извршење посла.

2. менично овлашћење, потписано од стране овлашћеног лица Пружаоца услуге у складу са картоном депонованих потписа,

3. доказ о регистрацији менице,

4. копију картона депонованих потписа, са оригиналном овером од стране пословне банке Пружаоца услуге.

Сви трошкови по основу издавања средстава финансијског обезбеђења за добро извршење посла иду на терет Пружаоца услуге.

У случају да Пружалац услуга не извршава своје уговорне обавезе, Наручилац ће активирати меницу без посебног претходног обавештења Пружаоца услуга.

**ПРИМЕДБЕ И РЕКЛАМАЦИЈЕ**

**Члан 11.**

Контрола извршених услуга се врши од стране запослених код Наручиоца.

У случају утврђених недостатака у квалитету и обиму извршене услуге, Пружалац услуге је дужан да од момента усмене или писмене пријаве рекламације, отклони евентуалне недостатке одмах, или у најкраћем могућем року.

У случају утврђених недостатака у квалитету возила Пружалац услуге је дужан да од момента усмене или писмене пријаве рекламације отклони евентуалне недостатке најкасније у року од 5 дана од дана рекламације.

**ПРАВНО ДЕЈСТВО И ВАЖЕЊЕ УГОВОРА**

**Члан 12.**

Овај уговор ступа на снагу даном потписивања од стране овлашћених лица уговорних страна, а примењује се почев од 07.07.2021. године.

Уговор се закључује на период од годину дана од дана почетка његове примене, а може престати да важи и раније, уколико у наведеном временском периоду вредност извршених услуга досегне износ укупне уговорене вредности из члана 3. овог уговора.

Плаћања по Уговору у 2021. години вршиће се до нивоа средстава обезбеђених Финансијским планом Наручиоца за 2021. годину за ове намене. Обавезе Наручиоца које доспевају у наредној буџетској години години биће реализоване највише до износа финансијских средстава која ће Наручиоцу бити одобрена за наредну буџетску годину.

**ОСТАЛЕ ОДРЕДБЕ**

**Члан 13.**

Измене и допуне овог уговора могу се вршити у складу са члановима 156., 157., 158., 159., 160. и 161. Закона о јавним набавкама, и то у писменој форми и уз обострану сагласност Уговорних страна.

**Члан 14.**

Све евентуалне спорове који настану из, или поводом овог уговора Уговорне стране ће покушати да реше споразумно.

Уколико спорови између Наручиоца и Пружаоца услуге не буду били решени споразумно, уговара се надлежност стварно надлежног суда у Београду.

**Члан 15.**

На све што није регулисано клаузулама овог уговора, примењиваће се одредбе Закона о облигационим односима.

Овај уговор је сачињен у 4 (четири) истоветна примерка, од којих по 2 (два) примерка за сваку Уговорну страну.

Уговорне стране сагласно изјављују да су Уговор прочитале, разумеле и да уговорне одредбе у свему представљају израз њихове стварне воље.

 ЗА ПРУЖАОЦА УСЛУГЕ ЗА НАРУЧИОЦА

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

в.д. директора Радош Газдић